Kükenmoor

**Kükenmoor** () is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln billt de Oort tohoop mit Gohbeek, Goldborn, Neenkroog un Veernermoor de polietsche Oortschop Kükenmoor.

## Geografie

De Oort liggt op de Linnelner Geest in en Rebeed mit veel Moor. Dat Water ut dat Rebeed flütt över’n Veernermoorgraven na’n Gohbeek hen af. In’n Westen liggt dat Naturschuulrebeed Höhnermoor.

De Naveröörd sünd Gohbeek, Neenkroog un Kohlenföör in’n Noorden, Lüttjen Heinz un Bennbössel in’n Noordoosten, Groten Heinz in’n Oosten, Goldborn un Hamwie’e in’n Süüdoosten, Veernermoor in’n Süden, Neenföör, Saasloh, Specken un Ramels in’n Süüdwesten un Kerklinneln un Lüttjen Linneln in’n Noordwesten.

## Historie

De Naam Kükenmoor warrt trüggföhrt op’n Eddelnaam *von der Kück*. De dree öllsten Hööv schöölt op de dree Söhns von’n Eddelmann von der Kück trügggahn: de Hinners-Hoff na Hinnerk, de Clasenhoff na Claas un de Illers-Hoff na Ehlers.

De Poppeermöhl von Kükenmoor weer en Watermöhl an’n Gohbeek un is von 1682 bet 1910 lopen.

In’n Eersten Weltkrieg sünd twee Soldaten ut Kükenmoor fullen oder vermisst un in’n Tweten Weltkrieg 15.

### Verwaltungsgeschicht

In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Kerklinneln in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort is an’n 1. Juli 1972 mit de Gemeenreform in Neddersassen Deel von de Gemeen Kerklinneln worrn. De beiden Gemenen Kükenmoor un Veernermoor hebbt dorbi tohoop de Oortschop Kükenmoor billt, de en Oortsvörsteiher wählt.

### Inwahnertall

: * tohoop mit Gohbeek un Neenkroog

### Religion

Kükenmoor is evangeelsch-luthersch präägt un höört to dat Kaspel von de Petrus-Kark in Kerklinneln.

För de Kathoolschen is de St.-Josef-Kark in Veern tostännig.

### Oortsvörsteihers

## Kultur

In Kükenmoor steiht en Denkmaal för de Fullenen ut de twee Weltkrieg’.

### Verenen

De Schüttenvereen Veernermoor-Kükenmoor is 1924 in Veernermoor grünnt worrn. De Heimat- un Kulturvereen Kükenmoor is an’n 10. April 2010 grünnt worrn.

## Weertschop un Infrastruktur

An’n 25. November 1932 is en Plichtfüürwehr in Kükenmoor grünnt worrn, de 1934 en Füürlöschverband mit Veernermoor un Heinz grünnt hett. 1944  hett sik en freewillige Füürwehr grünnt un de Plichtfüürwehr is oplööst worrn. 1958 sünd de Füürwehren in Veernermoor un Kükenmoor as Freewillige Füürwehr Kükenmoor tohoopgahn.

Siet 1969 gifft dat den Campingplatz an’n Saasloh mit üm un bi 80 Stellplätz.

### Verkehr

Dör Kükenmoor löppt de Kreisstraat 13, de in’n Noorden na Kohlenföör an de Landsstraat 171 ran geiht un in’n Süüdwesten na Neernabargen un an de L&nbsp;160 ran. De L&nbsp;171 föhrt in’n Westen na Kerklinneln un Veern un in’n Oosten över Jeddingen na Visselhöövd. Lüttjere Straten loopt na Groten Heinz, na Kerklinneln, na Veernermoor un na Neenföör un Ramels.

De nächste Autobahn is de Autobahn 27 (Afsnidd Bremen–Wasra). De Opfohrt 26 Veern-Oost liggt so acht Kilometer in’n Westen von Kükenmoor an de L&nbsp;171.

De nächste Bahnhoff is so bi ölven Kilometer in’n Westen de Bahnhoff Veern an de Bahnlien Wunsdörp–Bremen. Disse Bahnhoff is ok inbunnen in dat Nett von de Regio-S-Bahn Bremen/Neddersassen. Op de Bahnlien Veern–Wasra hett dat von 1910 bet 1969 Personenverkehr geven. De Bahnhoff Amsen weer in disse Tied söven Kilometer in’n Süüdwesten. De Bahnhööv Kerklinneln un Bennbössel an de Bahnlien Ülzen–Langwedel (inricht 1873) weren söss Kilometer in’n Noordwesten/Noordoosten, sünd aver 1987 dichtmaakt worrn.

### Scholen

Kükenmoor harr fröher en egene lüttje Volksschool. Vondaag gaht de Kinner op de Lintler Geest-School in Bennbössel.

## Footnoten